**ELŐTERJESZTÉS**

**Szombathely Megyei Jogú Város Jogi és Társadalmi Kapcsolatok Bizottsága**

**2019. február 26-i ülésére**

**Javaslat testvérvárosi kapcsolat létesítésére a portugáliai Santiago do Cacém városával**

Santiago do Cacém Setúbal kerületben, Alentejo tartományban található város, kb. 30.000 fő lakossal rendelkezik. Alentejo tartomány a 3. legerősebb régió Portugáliában. Mezőgazdasága jelentős, de iparral is foglalkoznak, főként a halászat dominál. Polgármestere 2017. október 1. óta Álvaro Beijinha.

Santiago do Cacém város delegációja 2018 tavaszán járt a Parlamentben, ahol találkozott Dr. Hende Csaba úrral, az Országgyűlés alelnökével. A portugál küldöttség sajtótájékoztatót tartott a Terras sem Sombra fesztiválról, amelynek 2018. évi díszvendége Magyarország volt. A Terras sem Sombra (Árnyék nélküli földek) fesztivál 14 éves múltra tekint vissza Alentejóban, Portugália legnagyobb tartományában. A fesztivál témája a zene mellett a műemlékvédelem és a természeti értékek védelme. A hat hónapig tartó eseménysorozat fővédnöke a portugál köztársasági elnök. A magyar fellépők Alentejo tartomány műemlék templomaiban adtak hangversenyt. A jelentős hagyományokkal bíró rendezvény szakmai partnere a Liszt Ferenc Zeneművészeti Egyetem volt. A rendezvény zárókoncertjének helyszínéül Santiago do Cacém városát választották.

A fentiek alapján őexc. Breuer Klára asszony, Magyarország lisszaboni nagykövete levélben megkereste Szombathely Megyei Jogú Város Önkormányzatát, hogy hivatalos delegációját meghívja a rendezvényre. Nagykövet asszony megkeresésében kifejtette, hogy a zárókoncert helyszíne, Santiago do Cacém városa jelentős római hagyatékkal bír, amely alapján szeretnének elsődlegesen szakmai kapcsolatba lépni Szombathely városával. A portugál település továbbá az ott működő Portugál-Magyar Együttműködési Egyesület vezetőjének, Miguel de Pape úr portugál családtagjainak is a lakhelye egyben, aki nagyon szorgalmazza a testvérvárosi kapcsolat létrehozását. A magyar gyökerekkel rendelkező elnök munkásságáért a Magyar Érdemrend Tisztikeresztje elismerésben részesült.

Nagykövet asszony meghívása alapján Szombathely városát Illés Károly alpolgármester úr és Lendvai Ferenc tanácsnok úr, valamint Csapláros Andrea asszony, a Savaria Megyei Hatókörű Városi Múzeum igazgatója képviselte a 2018. június 29-július 2. között megrendezett eseményen. Portugáliai tartózkodása során a küldöttség megbeszélést folytatott őexc. Breuer Klára nagykövet asszonnyal és Kaizinger Tibor konzul úrral, valamint Miguel de Pape úrral, a Portugál-Magyar Együttműködési Egyesület vezetőjével. Városunk képviselőit a Városházán fogadta Álvaro Beijinha polgármester úr és delegációja, ahol a két város kölcsönös bemutatkozására került sor, valamint felvetették egy esetleges testvérvárosi kapcsolat kialakítására vonatkozó elképzeléseiket. A Miróbriga nevű, római kori városnál tett látogatás folyamán Csapláros Andrea igazgató asszony felvette a kapcsolatot a régészeti központ igazgatójával további együttműködés kialakítása érdekében.

Santiago do Cacém polgármestere, alpolgármestere, a Közgyűlés elnöke, a Polgármesteri Kabinet vezetője, valamint Alentejo Regionális Kulturális Igazgatóságának képviselője 2018 augusztusában járt Szombathelyen, a XIX. Savaria Történelmi Karnevál alkalmából. Vendégeinket a kiutazó városi delegáció tagjaival külön találkozó keretében fogadtam, ahol megtárgyaltuk a lehetséges együttműködési területeket. Elsőként a két város közös római múltja a kapcsolódási pont, amely szakmai együttműködés alapja lehet. Ez a továbbiakban kiegészülhet kulturális, sport és gazdasági partnerséggel.

A személyes találkozót követően a két város egyeztette a testvérvárosi megállapodás tartalmát, amely az előterjesztés mellékletét képezi.

A fentiek alapján kérem a Tisztelt Bizottságot, hogy a testvérvárosi szerződés megkötését támogatni szíveskedjék!

Szombathely, 2019. február „…..”

 **(: Dr. Puskás Tivadar :)**

**HATÁROZATI JAVASLAT**

**……./2019. (II. 26.) JTKB. sz. határozat**

Szombathely Megyei Jogú Város Jogi és Társadalmi Kapcsolatok Bizottsága javasolja a Közgyűlésnek, hogy Szombathely Megyei Jogú Város Önkormányzata a portugáliai Santiago do Cacém város Önkormányzatával – az előterjesztés mellékletében foglaltak szerint - testvérvárosi szerződést kössön.

**Felelős:** Dr. Puskás Tivadar, polgármester

 **A végrehajtás előkészítéséért:**

 (Dr. Telek Miklós, a Polgármesteri Kabinet vezetője)

**Határidő:** azonnal